„Образовни круг – Сусретања с обе стране границе“

Школе партнери: Српска допунска школа у Француској – Париз (Бонди) и Пољопривредно-ветеринарска школа Рековац

Други сусрет, 27. новембар 2021. године

**Концепт часа**

Други час у оквиру пројекта реализован је у оквиру подтеме „Како се каже“ (Comment on-dit ?).

Кроз реализацију ове теме ученици вежбају и усавршавају своје језичке компетенције обнављајући и упознајући се на низом појмова из различитих области. Час је осмишљен и конципиран кроз квиз асоцијација. Наиме, за овај сусрет било је предвиђено пет асоцијација. Сви појмови су написани на оба језика – српском и француском. Ученици из Рековца отварали су поља и давали решења на француском, а ученици Српске допунске школе у Бондију на српском језику. Коначна решења асоцијација су: Србија, Школа, Француска, Спорт и Медији. Колоне су тако осмишљене да обухватају различите области: општу културу (на пример, традиционална храна у Србији, француска кухиња, знаменитости: Авалски торањ, Ајфелов торањ, Тријумфална капија, Калемегдан, Јелисејска поља), књижевност, науку (Никола Тесла), спорт (врсте спортова, Олимпијске игре, Ролан Гарос, Новак Ђоковић, Драган Стојковић Пикси), образовање (једна асоцијација била је са коначним решењем Школа те су и појмови били везани за тај вокабулар), историју (знамените личности, Свети Сава, Београд, Париз…), географију (градови и споменици Србије и Француске), савремене информационе технологије (асоцијација Медији, те појмови телевизија, радио, новине, интернет и друштвене мреже). Одабир тема је такав да се остварује међупредметна корелација, утврђују и проширују знање из различитих области.

Линк за асоцијације: <https://www.slideshare.net/srcemsrpskigovorim/ss-250740952>

Након откривеног коначног решења последње асоцијације - Медији, покренута је дискусија на тему интернета као медија и друштвених мрежа. Сва питања ученици су читали на француском и српском језику и давали одговоре из свог личног искуства. Тезе за дискусију су биле:

* Које медије највише користиш? Зашто?
* Шта су друштвене мреже?
* На којим друштвеним мрежама си ти?
* Колико времена дневно проводиш на друштвеним мрежама? Шта твоји родитељи мисле о томе?
* Откриј нам тајну: шта је то толико занимљиво „тамо“?
* Шта ти се највише свиђа у виртуелном свету?
* Шта мислиш о учењу онлајн?
* Које апликације је користила твоја школа у онлајн настави?
* Шта конкретно теби омогућавају друштвене мреже?
* Које су предности друштвених мрежа?
* Дебата: за или против друштвених мрежа.

Ученици су радо разменили мишљења, сви су се сложили у томе да друштвене мреже пружају много могућности, пре свега за комуникацију међу људима који су далеко, али да их треба користити умерено и у корисне сврхе - учење, а не искључиво за забаву. На крају сусрета дошло се до закључка да управо интернет и апликације омогућавају повезивање и дружење међу децом из различитих земаља.

Ученици су били изузетно мотивисани за решавање асоцијација и разговор. Квиз је обележила спортска игра и међусобне честитке на успеху у квизу. На овај начин, веза међу ученицима из Рековца и Бондија још више је ојачала и прерасла у пријатно и лепо дружење и позиве за размену контаката. Циљ часа у потпуности је остварен, а већ су се отвориле идеје и могућности за трећи сусрет који ће бити реализован кроз неколико дана.

Наставнице из обеју земаља похвалиле су ученике за показан изузетан дух и жељу за стицањем знања и дружењем са својим вршњацима.